কিট হ্যারিংটন
"ওয়ার হর্স"-এ অভিনয়ের পর হ্যারিংটন এইচবিওর টেলিভিশন ধারাবাহিক "গেম অব থ্রোনস"-এর জন স্নো চরিত্রের জন্য অডিশন দেন। ধারাবাহিকটি ২০১১ সালে প্রচারের পর সমাদৃত হয় এবং টেলিভিশন চ্যানেলটি ২য় মৌসুমের কাজ শুরু করে। হ্যারিংটনের চরিত্রের বেশিরভাগ অংশই চিত্রায়িত হয় আইসল্যান্ড ও আয়ারল্যান্ডে। ধারাবাহিকটির সপ্তম মৌসুম শেষ হয়েছে এবং ২০১৮ বা ১৯ সালে অষ্টম মৌসুম দিয়ে শেষ হবে। "গেম অব থ্রোনস" কাল্পনিক দুই মহাদেশ ওয়েস্টেরস ও এসোসে সংগঠিত হয় এবং অভিজাত পরিবারসমূহের মধ্যে সাত রাজ্যের আয়রন থ্রোন নিয়ন্ত্রণের জন্য সংঘর্ষ শুরু হয়। জন স্নোকে ধারাবাহিকের প্রথমে উইন্টারফেলের লর্ড এডার্ড স্টার্কের অবৈধ সন্তান হিসেবে পরিচয় করে দেওয়া হয়, যে পরে নাইট্‌স ওয়াচের সর্বাধিনায়ক এবং উত্তরের রাজা হন।
সোফি টার্নার
সোফি টার্নার (ইংরেজি: Sophie Turner; জন্ম ২১ ফেব্রুয়ারি ১৯৯৬) হলেন একজন ইংরেজ অভিনেত্রী। টার্নার তার পেশাদারী অভিনয় জীবন শুরু করে এইচবিওর টেলিভিশন ধারাবাহিক "গেম অব থ্রোনস"-এ সানসা স্টার্ক চরিত্রে অভিনয়ের মধ্য দিয়ে। ধারাবাহিকটি তাকে আন্তর্জাতিক খ্যাতি এনে দেয় এবং তিনি সমাদৃত হন। তার এই চরিত্রে অভিনয়ের জন্য তিনি চারবার নাট্য ধারাবাহিকের সেরা কুশীলব বিভাগে স্ক্রিন অ্যাক্টরস গিল্ড পুরস্কারের মনোনয়ন লাভ করেন এবং ৩৪তম ইয়ং আর্টিস্ট পুরস্কারে শ্রেষ্ঠ পার্শ্ব চরিত্রে শিশু শিল্পী বিভাগে মনোনয়ন লাভ করেন।